text: Husk mobilen: 66-årig fundet i god behold
  18 april 2017 kl. 16.19
  Broager Frivillige Brandværn fik kontakt med en 66-årig, som var sejlet ud fra Vemmingbund ved Sønderborg. Hans pårørende var blevet nervøse for ham og slog alarm ved 17-tiden.
  Manden skulle være sejlet ud ved ti-tiden for at sætte garn. Men meget tyder på, at han er sejlet senere ud, for han var ved at sætte sine garn, da båden fra brandvæsenet nåede frem til ham.
  - Der var intet galt, siger vagtchef Ole Aamann, Syd- og Sønderjyllands Politi, til TV SYD. Men det får mig til at gentage, at det er en god ide at have en telefon med, når man sejler ud. Så kunne de pårørende få fat i ham, selv om han har ændret sine planer.
  Politiet modtog alarmen ved 17-tiden. Vagtchefen tweetede – og den kortfattede besked blev retweetet af mange. Og samtidig var brandvæsenet tilkaldt – og deres båd fandt den 66-årige i god behold kort efter.
  Vi søger 66-årig mand, der kl. 1000 er sejlet ud i lille orange jolle med motor fra Vemmingbund, Broager. Vagtchefen. #politidk
  
  Den 66-årige, der var sejlet ud fra Vemmingbund er fundet i god behold. Tak for RT. OBS - tænk mobiltelefonen med når du sejler #politidk
  
  